ปิดดีลเอพีบีไฮเนเก้นคว้าน้ำเมาเอเชีย
เอฟแอนด์เอ็นไฟเขียวขายหุ้นเอพีบี 40% ให้ไฮเนเก้น มูลค่ารวมกว่า 1.3 แสนล้านบาท
29 ก.ย. 2555

เอฟแอนด์เอ็นไฟเขียวขายหุ้นเอพีบี 40% ให้ไฮเนเก้น มูลค่ารวมกว่า 1.3 แสนล้านบาท 
ที่ประชุมผู้ถือหุ้นบริษัท เฟรเซอร์ แอนด์ นีฟ (เอฟแอนด์เอ็น) ลงมติเห็นชอบโดยเสียงข้างมากให้ขายหุ้นในบริษัท เอเชียแปซิฟิกบริวเวอรี่ (เอพีบี) 40% ให้กับบริษัท ไฮเนเก้น ผู้ผลิตเบียร์ชื่อดังจากเนเธอร์แลนด์ แล้ว เมื่อวันที่ 28 ก.ย. ในวงเงิน 5,600 ล้านเหรียญสิงคโปร์ (ราว 1.38 แสนล้านบาท) ทำให้ไฮเนเก้นเข้ามาเป็นผู้เล่นรายใหญ่ในตลาดเครื่องดื่มแอลกอฮอล์ภูมิภาคเอเชียแปซิฟิกในที่สุด
“ผมขอประกาศว่า เราได้บรรลุข้อตกลงซื้อขายเป็นที่เรียบร้อยแล้ว หลังจากที่ผู้ถือหุ้นกว่า 98.73% ให้ความเห็นชอบในข้อเสนอนี้” ลีเซียนหยาง ประธานเอฟแอนด์เอ็น กล่าวต่อที่ประชุมผู้ถือหุ้น 
นักวิเคราะห์มองว่า แผนการเข้าซื้อเพื่อเทกโอเวอร์ครั้งนี้ เป็นส่วนหนึ่งของความพยายามที่จะเข้ามาชิงส่วนแบ่งตลาดในเอเชียตะวันออกเฉียงใต้ ที่มีการเติบโตอย่างรวดเร็ว สวนทางกับตลาดในแถบตะวันตกที่กำลังหดตัวลง โดยเอพีบีนั้นเป็นผู้ผลิตเบียร์หลายยี่ห้อ อาทิ ไทเกอร์และบินตัง และมีส่วนแบ่งการตลาดรายใหญ่ในมาเลเซีย อินโดนีเซีย และสิงคโปร์
ก่อนหน้าที่เอฟแอนด์เอ็นจะเริ่มพิจารณาข้อเสนอไม่กี่วัน ไฮเนเก้นได้บรรลุข้อตกลงในการซื้อหุ้นในเอพีบีเพิ่มเติมจากไคน์เดสต์เพลสกรุ๊ป ในเครือเดียวกับไทยเบฟเวอเรจ จำนวน 8.6% เป็นเงินทั้งสิ้น 959 ล้านเหรียญสหรัฐ (ราว 2.97 หมื่นล้านบาท)